**Отчет за дейността на Общински съвет по наркотични вещества и Превантивно–Информационен център към него през 2016 г.**

1. **Организационно състояние**

През изминалата 2016 г. Общинският съвет по наркотични вещества и Превантивно- информационен център към него функционираха според правните норми в Закона за контрол върху наркотичните вещества и прекурсорите и Правилника за организацията и дейността на Националния съвет по наркотичните вещества. Общинския съвет по наркотични вещества и Превантивно–Информационния център към него имат своята роля и отговорност за изпълнението на Националната стратегия за борба с наркотиците и плана за действие към нея на местно равнище.

Съвета по наркотични вещества е колективен орган, който се състои от председател , секретар и членове.В състава на Общинския съвет по наркотични вещества са включени и представители на различни институции имащи отношение по проблема „ наркотици“.

Председател на Общински съвет по наркотични вещества е заместник-кметът по хуманитарни дейности г-н Ердинч Хасанов . Към съвета има една щатна бройка секретар и три щатни бройки към Превантивно – информационния център.

Общинските съвети по наркотични вещества разработват , осигуряват и координират изпълнението на общинските стратегии и програми за борба срещу злоупотребата с наркотични вещества в общината. Ръководят и контролират дейността на Превантивно- информационните центрове.

Превантивно- информационните центрове подпомагат Съвета по наркотични вещества, като събират, съхраняват и анализират информацията, необходима за изготвянето и осъществяването на общински програми за борба срещу злоупотребата с наркотични вещества. Осъществяват превантивна политика на местно ниво.Те се ръководят от Председателя на Общинския съвет по наркотични вещества, който е подпомаган от секретаря на Общинския съвет по наркотични вещества.

Целта на Общински съвет по наркотични вещества и Превантивно – информационен център Разград е да насочат усилията си към осъществяване на превантивни дейности сред учащите се в Община Разград. Работата е насочена към реализиране на образователни кампании и изработване на информационни материали, целящи разясняването на видовете психоактивни вещества, вредата и последиците от тяхната употреба.Целта на тези кампании е не само да се повиши информираността на учениците за въздействието на наркотичните вещества, но и да се моделира тяхното здравословно поведение за в бъдеще.

Ограничаването на риска от употреба и злоупотреба с наркотици в града, може да стане чрез изграждане и поддържане на устойчиви, ефективни рентабилни превантивни програми за деца и млади хора, семейства и повишаване съпричастността на институциите, организациите и обществото като цяло.

**2.Координация и сътрудничество**

Осъществяването на превантивните кампании и дейностите е в резултат на съвместните усилия на държавни, общински и неправителствени организации. ОБСНВ активно си сътрудничи с ръководствата на МКБППМН, РЗИ, ОД МВР, отдел „Образование”,отдел „Здравеопазване” към Община Разград, местни медии и др.

**3.Превантивно – информационна дейност и обучения.**

Акцентите в превантивната работа бяха поставени върху провеждане на мероприятия свързани с ограничаване на разпространението и употребата на наркотични вещества чрез обединяване на усилията на институциите имащи отношение към проблема- Община Разград,

ОД МВР, РЗИ, МКБППМН, отдел „ Образование“към Община Разград, РИО на МОН Разград, отдел „Здравеопазване” към Община Разград, педагогически съветници и медицински специалисти от училищата, инспектори от ДПС, местни медии и др.

И през 2016 г. продължихме да работим по Общинската програма за борба с наркотиците 2014-2018 г., която е приета с решение №578/27.05.2014г. на Общински съвет Разград. Програмата е в няколко направления:

**I Превенция и обучение**- Целта е да се намали употребата на наркотици и свързаните с нея здравни и социални рискове и щети за индивида, семейството и обществото, както и рисковете фактори за нейното развитие, чрез прилагане на добри практики в обучителните и превантивни програми.

**II Информация и оценка** – Да се осигури на институции,организации, медии и общността обективна, надеждна и сравнима информация по отношение на наркотиците, наркоманиите и техните последици.

**III Управление и координация**-Осигуряване на ефективно управление и координация на местната политика по превенция на употребата на наркотични вещества, алкохол и тютюневи изделия в съответствие с политиката на Община Разград в областта на употребата и злоупотребата с психоактивни вещества.

Във връзка с реализиране на дейностите заложени в програмата през цялата 2016 г. година по график бяха обхванати учениците от 1 до 12 клас от училищата в Община Разград. Изнасяха се лекции, беседи, презентации по темите свързани с наркотиците, алкохола , тютюна и енергийните напитки.

Темите по които работихме бяха следните:

* 1- 4 клас – превенция на тютюнопушенето. Включва презентация, подходяща за възрастта на децата и филм за пасивното тютюнопушене и демонстрации с пушещата кукла Сю
* 5-7 клас – превенция на злоупотребата с тютюн, алкохол , енергийни напитки и наркотични вещества.
* 8-12 клас – превенция на злоупотребата с алкохол, наркотични вещества и дизайнерски дроги.

Обхванати са близо 1800 ученика от следните училища:

- ОУ „Ив. С.Тургенев“

- СУ „Хр.Ботев“

- ПТГ „Шандор Петьофи“

- ППМГ „Акад.Н.Обрешков“

- ОУ „Н.Й.Вапцаров“

- ОУ „Никола Икономов“

- ОУ „Отец Паисий“

- ОУ „Васил Левски“

- ОУ „Св.Св.Кирил и Методий“ с.Ясеновец- две срещи с родителите и учениците

- ОУ „Килил и Методий“ – с.Киченица

- ОУ „Елин Пелин“ – с.Стражец -две срещи с родителите и учениците

- ОУ „Г.С.Раковски“ – с.Раковски - две срещи с родителите и учениците



**Обучения**

През м. Март на 2016 г.Общински съвет по наркотични вещества и Превантивно-информационен център към него проведоха обучение на тема „Нови наркотици, последици от употребата им и рисково поведение“.Обучени бяха по трима младежи от различни училища от град Разград.Обучението се проведе по метода „Връстници обучават връстници“. Целта е те да помагат на съучениците си да разберат вредата от употребата на наркотични вещества. Семинарът се провежда по проект към Министерството на здравеопазването, с финансова подкрепа от него, в изпълнение на Националната стратегия за борба с наркотиците.По време на обучението младежите се информираха за видовете наркотици, за влиянието им върху човешкия организъм, за симптомите, по които могат да бъдат разпознати, за начините, по които може да се помогне на хора, употребили наркотици. Също и за пътя за получаване на зависимост от наркотиците, за новите видове наркотици, които са особено популярни – така наречените чай, билков тамян, соли за вана и др. Гимназистите гледаха и новия филм, заснет по поръчка на Общинския съвет по наркотични вещества в Бургас, „Животът преди и след – какво загубих, какво спечелих” – разказ от първо лице. В него участват доброволци от Общинския младежки клуб в Бургас**.**

Повечето от децата , които участваха в обучението станаха доброволци към Младежкия съвет по наркотични вещества и през цялата година организираха и участваха в превантивни кампании на различни теми по видовете зависимости.

**** 

**Превантивни кампании**

- С превантивни материали и награди участвахме в ежегодния конкурс „Живот без дрога” и спортния многобой, който се организира от ОД МВР Разград, ЦРД, Музикална школа „Илия Бърнев”, отдел „Образование” при Община Разград и др.

- Във връзка с Международния ден за борба с тютюнопушенето 31 май през целия месец провеждахме беседи и дискусии на тема тютюнопушене сред подрастващите. На най-малките раздавахме тетрадки с превантивни послания и правехме демонстрации с пушещата кукла „Сю“.

-В партньорство с РЗИ, Младежки съвет по наркотични вещества и отдел „Здравеопазване” към Община Разград се включихме в информационно-скринингова кампания на ученически колективи и граждани под мотото „Стандартизираните опаковки - нека бъдем готови за тях”. Кампанията включваше:

- измерване на въглероден монооксид в издишания въздух и количеството на карбоксихемоглобин в кръвта на пасивни и активни пушачи чрез апарат SMOKER LYZER;

- измерване на дихателен обем;

- изследване степента на никотинова зависимост, чрез тест на Фагерстрьом;

- разпространение на здравно-информационни материали.

Учениците от Младежки съвет по наркотични вещества бяха изработили атрактивни костюми във формата на цигари и фото рамка с превантивно послание , с която гражданите се снимаха за спомен.

 

-По повод 26 юни –Международен ден за борба със злоупотребата и незаконния трафик на наркотици , учениците от ПГПЧЕ „Екзарх Йосиф“, ППМГ „Акад. Н.Обрешков“ и ПГИ „Робер Шуман“ участваха в симулативна игра с алкоочила, които имитираха 1,2 промила алкохол в кръвта.Така по време на играта участниците прецениха колко са различни възприятията и реакциите на употребилия алкохол.Темата на тазгодишната кампания беше „Първо се вслушай.Да чуем децата и младежите е първата стъпка да пораснат здрави и защитени“.Целта на инициативата е увеличаване на подкрепата за превенция на употребата на наркотични вещества, която се основава на науката и по този начин е ефективна инвестиция за благосъстоянието на децата, младежите и техните семейства.Всички включили се в кампанията бяха обезпечени с превантивно-информационни материали.

- За поредна година Общински съвет по наркотични вещества и Превантивно-информационния център към него взеха участие в инициативата „Еко лято“. На децата от всички групи разяснявахме вредите от употребата и злоупотребата с наркотични вещества, дизайнерска дрога, оказване на първа помощ и вредните ефекти от наркотиците. Обученията протекоха чрез ролеви игри, презентации, дискусии, прожектиране на филми по темата. На всички участници бяха раздадени превантивни материали. Период на реализиране беше през месеците Юли и Август в сградата на Средношколско общежитие.

-През месец Септември проведохме и концерт под мотото „Не на дрогата” Проявата бе част от превантивната програма на Община Разград, по която работят Общински съвет по наркотични вещества и Превантивно-информационният център към него В събитието взеха участие също деца от Музикална школа "Илия Бърнев" и доброволците от Младежки съвет по наркотични вещества, които проведоха викторина и раздаваха превантивни материали -значки, ключодържатели и химикали с послания по темата.

Със своето участие младите хора заявиха съпричастността си в борбата с психоактивните вещества и казаха "Не на дрогата! Има и друг път!". Инициативата имаше за цел да покаже една различна алтернатива за уплътняване на свободното време на младите хора чрез ангажираност с изкуство и творчество в областта на музиката.

 

-Общински съвет по наркотични вещества и Превантивно-информационен център към него проведоха две информационни срещи - дискусии по темата „Разговор от първо лице. Истината за наркотиците с представители на терапевтична общност „Ново Начало“ и техния ръководител Желяз Турлаков. Първата среща бе с ученици от гимназии в града. Втората среща - с представители на институции, имащи отношение по проблема, заедно с родители и директори на училища. Гостите представиха пред младите хора и отговорните лица актуална и достоверна информация за рисковете и последиците от употребата на различните видове психоактивни вещества.

 

-По случай Световния ден за борба със СПИН доброволци от Младежкия съвет по наркотични вещества раздадоха магнитни сърца с превантивно послание към всички млади хора „Обичай разумно” в своите училища. Сърцата бяха придружени и с презервативи, осигурени от РЗИ – Разград. Кампанията се проведе в четири училища: ППМГ „Акад. Н. Обрешков”, ПГПЧЕ „Екзарх Йосиф”, ПГИ „Робер Шуман” и ПТГ „Ш. Петьофи”.

**4.Информационно осигуряване**

Основна задача на ОБСНВ е осигуряване на адекватна информация относно ситуацията с употребата и злоупотребата с наркотични вещества на местно равнище с оглед планиране и осъществяване на превантивни дейности:

- Периодично се събираше информация от институциите, ангажирани с проблема със зависимостта от психоактивни вещества. Тази информация се използва за изготвянето на Годишен доклад за тенденциите по злоупотребата с наркотици и проблемите свързани с тях по изисквания на Европейския мониторинг център.

- Отпечатани бяха превантивни материали за нуждите на ОбСНВ и ПИЦ – Издадохме наръчник за родители, 6 вида информационни флаери, брошури , линийки на които е показан пътя на зависимостта, химикали, ключодържатели и магнитни сувенири с послания и др.

- Общински съвет по наркотични вещества и Превантивно- информационен център към него разполагат със собствен сайт, където се предоставя актуална информация, новини , полезни материали за родители , учители и ученици и други интересни неща.

- При нужда сме провеждали консултации и сме насочвали към лечение младежи имащи нужда от професионална подкрепа.

**5. Други дейности**

Експертите от ОБСНВ и ПИЦ през изтеклата година са взели участие в множество обучения и проектопредложения:

- Участие на секретаря на ОБСНВ и експерт от ПИЦ в двудневен семинар на тема „Работа и комуникация с медиите“ организиран от Националния център по наркомании и Националния съвет по наркотични вещества във връзка с изпълнението на стратегическа задача 18.2 „Поддържане и развитие на мрежа от експерти“, подзадача –„Обучение на екипите на Превантивно-информационните центрове в стандартите в областта на превенцията“ от Плана за действие за изпълнение на Националната стратегия за борба с наркотиците 2014-2018 г.

- Участие на Председателя на ОБСНВ и секретаря в Дискусионен форум по повод 26 Юни – Международен ден за борба с наркоманиите и нелегалния трафик на наркотици.На форума присъстваха народни представители от 43 Народно събрание, представители на Министерство на Здравеопазването, Министерство на Образованието и науката, Министерство на Социалната политика и представители на неправителствени организации и други заинтересувани страни.

- Участие на секретаря на ОБСНВ в Международен семинар на тема „Съвременна профилактика на рисково поведение при юношите“ организиран от фондация „Стефан Батори“- Полша.

- Участие в Десета Национална конференция по проблемите на превенция на употребата и злоупотребата с наркотични вещества в град Варна.В конференцията участваха председателя и секретаря на ОБСНВ.А паралелно с това имаше обучение за нови специалисти назначени към Превантивно-информационните центрове.

- През 2016 г. беше изготвена проект на програма за превенция на употребата на наркотици на местно ниво , която след одобрение на експерти от Министерство на Здравеопазването беше финансирани в размер на 1300лв., за което беше сключен договор между МЗ и Община Разград.Програмата е за Междурегионално сътрудничество в изпълнение дейностите за превенция употребата и злоупотребата с наркотични вещества – обучение на млади хора по подхода „Връстници – обучават връстници“.

- Изготвяне на проектопредложения за Общинската програма за закрила на детето и Националната стратегия за младежта /2010-2020 г-/ за 2016 г. за дейности по превенция на употребата на наркотични вещества.

**Анализ на ситуацията в град Разград.**

Синтетична дрога , маскирана като чай, е хит сред тийнейджърите в училищата. Пуши се като марихуана, но е по- скъпа и има едно преимущество- неуловима е на тестове за наркотици. „Чаят” е със същата консистенция като тревата и се продава в пакетчета. Листенцата са обработени с психотропни вещества, които предизвикват съответните реакции.

Употребата на трева сред учениците се увеличава с бързи темпове. Според възпитаниците на гимназиите в нашия град пушенето на марихуана е нещо нормално и учениците пушат доста често.

„Чаят” е от т. нар. „Дизайнерски дроги”- наркотици, създадени така, че да заобикалят закона.Тези психоактивни субстанции се предлагат на пазара под безобидни имена като соли за баня, билкови тамяни и весел чай.Според специалисти най-страшното е, че психоактивните субстанции се предлагат свободно в интернет, което допълнително затруднява контрола върху тях.

В Разград проблемът дрога съществува сред подрастващите. Употребяват се алкохол, цигари, марихуана, дизайнерска дрога и по-рядко амфетамин , екстази, и др. Особено разпространена е практиката наркотици да се вземат по време на купони, дискотеки и младежки събирания. Това е типичният групов модел на употреба, чрез който се търсят социални контакти и забавления. Явно е, че някои младежи посягат към опиатите от любопитство, други - поради проблеми, а за някои е въпрос на престиж и себеутвърждаване или модна тенденция.

**Справка от ОДМВР за констатирани случай на нарушения свързани с наркотици на територията на гр.Разград за 2016 г.**

През 2016 г. в ОД МВР – Разград са образувани 20 досъдебни производства за престъпления свързани с наркотични вещества от които 7 за притежание, 11 за разпространение и 2 за управление на МПС под въздействието на наркотични вещества.

В град Разград са образувани 8 досъдебни производства от които 6 за разпространение и 2 за управление на МПС под въздействието на наркотични вещества.

Контингентът по линия „Наркотиците“ обхваща лицата в младежка възраст – 14-30 години, като най- висока активност в сферата на разпространението на наркотични вещества проявяват лицата в активна трудова възраст -18-30 години.Активният криминален контингент по линията включва 16 лица , за които има данни, че извършват престъпления свързани с наркотични вещества.

За 2016 г. в ОД МВР -са иззети 353,4 грама дизайнерска дрога „Чай“, 74,05 грама амфетамин, 160,1 гр. марихуана и 1 хапче екстази с тегло 0,2 гр.

Изготвил:

Станислава Петрова Ердинч Хасанов

Секретар на Общинския съвет по Зам.Кмет и Председател ОБСНВ

Наркотични вещества